ลุยประกันรายได้เกษตรกร
ครม.มาร์คเปิดหน้าลุยอนุมัติให้ ธ.ก.ส.แยกบัญชีโครงการประกันรายได้เป็นบัญชีพิเศษ หลังยืมเงิน 8,700 ล้านบาท จ่ายเป็นค่าชดเชยส่วนต่างราคา
5 พ.ค. 2553

ครม.มาร์คเปิดหน้าลุยอนุมัติให้ ธ.ก.ส.แยกบัญชีโครงการประกันรายได้เป็นบัญชีพิเศษ หลังยืมเงิน 8,700 ล้านบาท จ่ายเป็นค่าชดเชยส่วนต่างราคา 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุม (ครม.) อนุมัติโครงการประกันได้รายให้กับเกษตรกรผู้ปลูกข้าวปี 2552/2553 รอบที่ 2 หลังจากที่กระทรวงการคลังได้แจ้งข้อเสนอของธนาคารเพื่อการเกษตรและสหกรณ์การเกษตร (ธ.ก.ส.) ให้พิจารณา เพื่อขออนุมัติให้การดำเนินโครงการดัง กล่าวถือเป็นการทำธุรกรรมตามนโยบายพิเศษของรัฐบาล (พีเอสโอ) ที่รัฐบาลต้องชดเชยการดำเนินงาน
ทั้งนี้ กระทรวงการคลังได้เสนอขอใช้งบของ ธ.ก.ส. เพื่อดำเนินโครงการใน 2 ส่วนไปก่อน ได้แก่เรื่องของค่าชดเชยส่วนต่างราคาประกันกับราคาอ้างอิงจำนวน 8,773 ล้านบาท และค่าบริหารจัดการโครงการรวมถึงค่าใช้จ่ายในการประชาสัมพันธ์โครงการประกันรายได้เกษตรกร 
ครม.จึงได้อนุมัติให้ ธ.ก.ส. ตกลงเรื่องวงเงิน|ทั้งหมดกับทางสำนักงบ ประมาณเพื่อดำเนินการต่อไป 
นอกจากนี้ ที่ประชุม ครม.อนุมัติตามที่กระทรวงพาณิชย์เสนอในการขายแป้งมันสำปะหลังล็อตสุดท้ายให้กับประเทศจีนในรูปแบบรัฐต่อรัฐ (จีทูจี) จำนวน 1.4 แสนตัน แก่บริษัท ไชน่า มารีน ชิปปิ้ง เอเจนซี่ ซึ่งเป็นบริษัทในสังกัดรัฐบาลจีน โดยราคาขายในล็อตนี้อยู่ที่ 1.066 หมื่นบาท/ตัน ซึ่งสูงขึ้นกว่าล็อตที่ผ่านมาที่ขายตันละ 1.035 หมื่นบาท
นายลักษณ์ วจนานวัช ผู้จัดการ ธ.ก.ส. กล่าวว่า ในปีบัญชี 2552 ธนาคารได้ดำเนินภารกิจตามนโยบายของรัฐ อาทิ โครงการประกันรายได้เกษตรกรปีการผลิต 2552/2553 ในพืช 3 หลัก ได้แก่ ข้าว ข้าวโพดเลี้ยงสัตว์ และมันสำปะหลัง โดยมีเกษตรกรเข้าร่วม 4 ล้านรายเศษ และได้โอนเงินส่วนต่างให้เกษตรกรไปแล้ว 3.53 หมื่นล้านบาท
ก่อนหน้านี้ ครม.อนุมัติให้ใช้เงินทุนจาก ธ.ก.ส. ในการจ่ายเงินชดเชยส่วนต่างให้กับเกษตรกรตามสัญญาโครงการประกันรายได้ โดยค่าส่วนต่างดังกล่าว ธ.ก.ส.สามารถคิดต้นทุนทางการเงินในอัตราดอกเบี้ย 1.98% ของเงินต้นจากรัฐบาลได้ โดยรัฐบาลได้ตั้งงบประมาณสำหรับโครงการนี้ไว้ปีละ 3.5-4 หมื่นล้านบาท และได้จัดสรรเงินส่วนต่างไว้ให้ ธ.ก.ส.ประมาณปีละ 9,000 ล้านบาท